b'\n_START_ARTICLE_\nJohannes Haataja\n_START_PARAGRAPH_\nJohannes Haataja (13. kes\xc3\xa4kuuta 1928 Helsinki \xe2\x80\x93 26. huhtikuuta 1991 Helsinki) oli suomalainen hammasl\xc3\xa4\xc3\xa4k\xc3\xa4ri ja professori. H\xc3\xa4n oli Helsingin yliopiston lasten hammashoito-opin ja hampaiston oikomisopin professori 1965\xe2\x80\x931987. H\xc3\xa4n oli ylim\xc3\xa4\xc3\xa4r\xc3\xa4inen professori vuoteen 1977, jolloin virka muutettiin varsinaiseksi professoriksi. H\xc3\xa4nen professorikaudellaan aloitettiin lasten hammashoidon opetus ja erikoishammasl\xc3\xa4\xc3\xa4k\xc3\xa4rien koulutus ja oikomisoppi eriytettiin omaksi oppiaineekseen. Haataja oli mukana Ruskeasuolle rakennetun Helsingin yliopiston uuden hammasklinikan suunnitteluty\xc3\xb6ss\xc3\xa4 ja toimi sen esimiehen\xc3\xa4 1979\xe2\x80\x931984. H\xc3\xa4n oli my\xc3\xb6s Suomen Punaisen Ristin Huuli- ja suulakihalkiokeskuksen hammashoito-osaston perustaja ja esimies vuosina 1967\xe2\x80\x931981. Lis\xc3\xa4ksi h\xc3\xa4n oli 1965\xe2\x80\x931966 Suomen Hammasl\xc3\xa4\xc3\xa4k\xc3\xa4riseuran ja 1967\xe2\x80\x931972 Nordisk f\xc3\xb6rening f\xc3\xb6r pedodonti i Finlandin puheenjohtaja._NEWLINE_Johannes Haatajan is\xc3\xa4 oli professori, p\xc3\xa4\xc3\xa4johtaja ja kansanedustaja Ky\xc3\xb6sti Haataja.'